RESOLUCIÓN do 13 de marzo de 2008, da Secretaría Xeral de Comunicación, pola que se convocan axudas para apoiar o desenvolvemento e a organización de festivais do sector audiovisual, dentro da Comunidade Autónoma de Galicia, para o ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/03/2008

Correspóndelle á Secretaría Xeral de Comunicación, a través da Dirección Xeral de Comunicación Audiovisual, o fomento da promoción e a difusión do patrimonio audiovisual galego e das artes da imaxe, de acordo co previsto no Decreto 44/2006, do 2 de marzo.
A Secretaría Xeral de Comunicación, a través da Dirección Xeral de Comunicación Audiovisual, é consciente da importancia que posúen os festivais e mostras no sector audiovisual, como actos públicos de promoción das producións audiovisuais e o relevante efecto divulgativo que acadan, propiciando un contexto competitivo ou de simple participación en que se favoreza a excelencia profesional e aproveitando o beneficioso efecto que producen no sector audiovisual galego.
Con estes eventos incentívase a profesionalidade e mellórase o coñecemento das producións audiovisuais e mais poténciase a imaxe xeral do audiovisual galego, consolidándoa. Tamén se considera de interese a procura de oportunidades de compartir e proxectar un axeitado perfil profesional deste sector.
Por todo isto, en virtude da desconcentración de competencias operada pola disposición adicional 2ª c) do Decreto 44/2006, do 2 de marzo,
DISPOÑO:
Artigo 1º.-Obxecto.
Convócanse axudas para apoiar o desenvolvemento e organización de festivais do sector audiovisual para celebrar durante o ano 2008 dentro da Comunidade Autónoma de Galicia, baixo o réxime de concorrencia competitiva.
Para os efectos desta convocatoria, entenderase por festivais aqueles certames, semanas, mostras ou galas que teñan por obxecto a promoción e difusión da produción cinematográfica e audiovisual e se celebren en Galicia.
Artigo 2º.-Beneficiarios.
Poden optar a estas subvencións as entidades e persoas físicas que actúen como promotoras dun festival obxecto desta convocatoria na Comunidade Autónoma de Galicia e que teñan previsto a súa celebración no ano 2008, e:
-No caso de entidades, abranga o seu obxecto social a organización e realización destes eventos.
-No caso de persoas físicas, acrediten a súa profesionalidade no sector audiovisual.
Artigo 3º.-Orzamento e contía das axudas.
1. Orzamento.
Para esta convocatoria, a Secretaría Xeral de Comunicación dedicará un importe máximo de 315.508 , que se financiarán con cargo ás seguintes aplicacións dos orzamentos xerais da Comunidade Autónoma de Galicia para o ano 2008:
04.31.432C.760.1.-38.026 .
04.31.432C.770.1.-34.000 .
04.31.432C.781.0.-243.482 .
2. Contía da axuda.
O importe da axuda poderá acadar ata o 40% do orzamento de gastos totais previstos para organización e desenvolvemento do festival, IVE incluído.
Artigo 4º.-Gastos subvencionables.
Considéranse gastos subvencionables os seguintes:
a) Gastos de comunicacións: teléfono, fax, correo, mensaxaría.
b) Gastos de publicidade e propaganda.
c) Gastos de edición de publicacións.
d) Aluguer de salas de exhibición e equipamentos de proxección.
e) Subtitulos das copias das películas participantes.
f) Gastos de viaxe e aloxamento dos invitados participantes.
g) Gastos de axentes de alfándegas e transitarios.
h) Gastos de organización de actos protocolarios do festival.
i) Premios ou galardóns oficiais, que se entreguen en metálico.
Artigo 5º.-Solicitudes, prazo de presentación e documentación.
5.1. Solicitudes.
As solicitudes, segundo o modelo que figura como anexo I a esta convocatoria, presentaranse no rexistro xeral da Consellería de Presidencia, Administracións Públicas e Xustiza ou nas súas delegacións provinciais, sen prexuízo do establecido no artigo 38.4º da Lei 30/1992, do 26 de novembro de réxime xurídico das administacións públicas e do procedemento administrativo común. A presentación dunha solicitude de subvención a esta convocatoria implica a aceptación expresa e formal destas bases e comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, que acredite que está ao día nos devanditos pagamentos, coas excepcións recollidas no artigo 45 da Lei 16/2007, de orzamentos xerais da Comunidade Autónoma de Galicia para 2008.
5.2. Prazo de presentación.
O prazo para a súa presentación será de trinta e un días naturais contados desde o día seguinte ao da publicación desta convocatoria no Diario Oficial de Galicia.
5.3. Documentación.
Coas solicitudes xuntarase a seguinte documentación:
a) Documentación respecto do solicitante:
1. Copia cotexada do acto constitutivo e dos estatutos da entidade.
2. Copia cotexada do DNI do representante e acreditación suficiente da representación que exerza.
b) Declaración responsable de que o solicitante non incorre en prohibicións para obter subvencións a que se refire o artigo 10.2º da Lei 9/2007, do 13 de xuño, de subvencións de Galicia.
c) De ser persoa física: historial profesional do solicitante, que reflicta a súa actividade no eido audiovisual.
d) De ser unha entidade: memoria de actividades desenvolvidas no eido audiovisual.
e) Bases de participación e/ou regulamento do festival que se vai celebrar.
f) Orzamento desagregado e detallado de ingresos e gastos necesarios para a celebración do festival; sinalarase expresamente a orixe dos ingresos previstos.
g) Declaración do conxunto de todas as solicitudes de subvencións efectuadas, ou concedidas, para esa mesma actividade ou calquera outra actividade relacionada coa celebración e desenvolvemento do festival, perante as administracións públicas ou outros entes públicos. Achegando, se é o caso, a documentación necesaria para a súa valoración.
5.4. Formularios.
Todos os formularios necesarios nesta convocatoria pódense obter nas páxinas web da Dirección Xeral de Comunicación Audiovisual
http://www.xunta.es/comunicacion/dxca.
5.5. Economía documental.
Aquelas produtoras que, nas anualidades comprendidas entre 2002 e 2007 solicitasen axudas ao audiovisual, outorgadas por esta comunidade autónoma, poderán xuntar unha declaración responsable de que se manteñen invariables as circunstancias de constitución e representación da entidade solicitante, dando por presentada esa documentación, segundo dispón o artigo 35.f) da Lei 30/1992, do 26 de novembro, para o cal sinalarán en declaración responsable a data e o órgano ante o que se presentou esta documentación.
Artigo 6º.-Proposta de resolución, prazo máximo e recursos.
6.1. Proposta de resolución.
Os servizos competentes da Dirección Xeral de Comunicación Audiovisual tramitarán as solicitudes e instrumentarán os procedementos necesarios para a concesión da subvención.
A proposta de concesión formularalla ao secretario xeral de Comunicación un órgano colexiado, a través da Dirección Xeral de Comunicación Audiovisual, que é o órgano instrutor.
O referido órgano colexiado terá a seguinte composición:
-Presidente: o subdirector xeral de Telecomunicacións e Audiovisual.
-Vogal: a xefa do Servizo de Estudos e Análises de Telecomunicación e Audiovisual.
-Vogal: a xefa do Servizo de Estudos de Televisión e Radiodifusión.
-Secretario: un funcionario da Dirección Xeral de Comunicación Audiovisual.
6.2. Criterios de valoración.
A valoración das solicitudes efectuarase en aplicación dos seguintes criterios de valoración:
a) Historial do festival que se vai celebrar (sinalar o número de edicións celebradas), ata 20 puntos.
b) Tipoloxía audiovisual a que se dirixe o festival; terá preferencia a produción audiovisual independente, ata 10 puntos.
c) Incidencia na industria audiovisual e procura de novos valores, ata 20 puntos.
d) Atención e cobertura prestada polos medios de comunicación social e audiovisual (caso de edición precedente), ata 10 puntos.
e) Número de países e producións participantes, ata 10 puntos.
f) Proxección, repercusión e/ou recoñecemento a nivel internacional, ata 20 puntos.
g) Actividades paralelas que se desenvolvan dentro do festival, ata 5 puntos.
h) Solvencia financeira e achegas con cargo a outras subvencións solicitadas ou concedidas, ata 5 puntos.
6.3. Prazo para resolver estas convocatorias de axudas.
Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e procedemento administrativo común, o prazo máximo para resolver as solicitudes correspondentes a esta convocatoria será de tres meses, contados desde o seguinte ao de remate do prazo de presentación de solicitudes.
6.4. Modificación da resolución de concesión.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
6.5. A resolución ditada polo secretario xeral de Comunicación esgota a vía administrativa e contra esta poderá interpoñerse potestivamente recurso de reposición no prazo dun mes, contado desde o día seguinte ao da súa notificación; ou ben interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados de igual modo.
6.6. De non notificarse resolución no prazo indicado no número 3º, entenderase desestimada a petición correspondente, e pode interpoñerse, con carácter potestativo, recurso de reposición ante o secretario xeral de Comunicación no prazo de tres meses, ou ben interpoñer recurso contencioso-administrativo ante o Tribunal Superior de Xustiza de Galicia, no prazo de seis meses. Os prazos sinalados para estes casos comezarán a contar desde que transcorra o prazo para resolver sinalado no punto 1º anterior.
Artigo 7º.-Notificación da resolución de concesión e publicidade.
7.1. Notificación da resolución de concesión.
Notificada a concesión da subvención, os beneficiarios deberán manifestar expresamente a súa aceptación nun prazo máximo de 10 días naturais, empregando o modelo que figura como anexo II desta convocatoria. Transcorrido o devandito prazo sen facela, entenderase que o beneficiario da axuda renuncia á subvención concedida e procederase, sen máis trámite, ao arquivo do expediente.
7.2. Publicidade.
A publicidade das axudas adxudicadas efectuarase a través do Diario Oficial de Galicia e, de conformidade co artigo 13.4º da Lei 4/2006, do 30 de xuño, de transparencia e de boas prácticas, e co Decreto 132/2006, do 27 de xuño, polo que se regulan os rexistros públicos, na páxina web oficial da Dirección Xeral de Comunicación Audiovisual publicarase a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 8º.-Xustificación do investimento.
8.1. Prazo para a xustificación.
Para o libramento da subvención, a entidade beneficiaria solicitará o pagamento nun prazo máximo de tres meses desde a realización do festival e, en calquera caso, antes do 14 de decembro de 2008.
8.2. Documentación para xustificar o obxecto da subvención.
Dentro do prazo indicado no punto 1, a entidade beneficiaria presentará por duplicado (copia compulsada e copia simple) a seguinte documentación:
a) Balance de ingresos e gastos totais respecto do festival celebrado, asinado polo responsable, xunto coa relación numerada e ordenada das facturas emitidas a nome do promotor do festival que xustifiquen a totalidade do gasto realizado, sinalando a orixe dos ingresos (axudas, fondos propios, cotas...) e os gastos a que se destinan.
b) Relación numerada e ordenada das facturas que se presentan para xustificar o importe subvencionado, asinada polo representante, xunto coa copia compulsada das correspondentes facturas, que se presentarán coa mesma orde e mesmo número ordinal ca o asignado na relación numerada.
c) Declaración complementaria do conxunto de axudas obtidas e/ou solicitadas para o mesmo proxecto de calquera outra Administración, organismo ou ente público ou privado. En caso de ser beneficiario dalgunha axuda ou subvención para a mesma actuación, deberase achegar a documentación necesaria para a súa valoración para os efectos de concorrencia coa axuda concedida.
d) Memoria final, asinada polo representante legal do promotor do festival, xustificativa da aplicación da subvención en que se concreten e expliquen as actividades desenvolvidas en relación coa finalidade da subvención e as súas condicións.
e) Certificación expedida pola entidade bancaria en que se sinale o número completo da conta que posúa o beneficiario onde se deba realizar o pagamento.
En ningún caso o importe das subvencións concedidas poderá ser de tal contía que, illadamente ou en concorrencia coas concedidas a través doutras administracións públicas ou doutros entes públicos ou privados, nacionais e internacionais, supere o custo da actividade que vaia desenvolver o beneficiario ou, se é o caso, a porcentaxe máxima do investimento subvencionable que se estableza legalmente.
Artigo 9º.-Obrigas dos beneficiarios.
As legalmente establecidas e tamén as que se sinalan a seguir:
a) Destinar e aplicar a subvención para o obxecto concreto para o que se concedeu. A Dirección Xeral de Comunicación Audiovisual poderá realizar as oportunas comprobacións para o mellor coñecemento desta efectiva realización.
b) Facer constar a imaxe corporativa da Xunta de Galicia-Presidencia-Secretaría Xeral de Comunicación-Dirección Xeral de Comunicación Audiovisual, que figurará en calquera material promocional vencellado aos actos do festival, incluíndo as invitacións; figurando exclusivamente a imaxe corporativa de centros directivos ou departamentos que lle outorgasen axudas ou subvencións mediante procedementos públicos legalmente previstos.
c) Nos actos públicos previstos polo festival, a Secretaría Xeral de Comunicación e a Dirección Xeral de Comunicación Audiovisual terán unha axeitada presenza institucional. En todo caso, nos actos de presentación e clausura estará un representante nomeado pola Secretaría Xeral de Comunicación.
d) Proporcionar en todo momento a información que lle sexa requirida en relación á subvención concedida e someterse ás actuacións de comprobación da Dirección Xeral de Comunicación Audiovisual, da Intervención Xeral da Comunidade Autónoma, do Tribunal de Contas, do Consello de Contas e doutros órganos competentes.
Calquera modificación nas datas de celebración do festival e/ou nos orzamentos inicialmente presentados na solicitude deberá ser notificada ante a Dirección Xeral de Comunicación Audiovisual, que decidirá o que proceda e adoptará as medidas que considere oportunas.
Artigo 10º.-Incumprimento, reintegros e sancións.
1. O incumprimento das obrigas contidas nesta convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como ao aboamento dos xuros de mora correspondentes.
2. Así mesmo, procederá o reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que se vai desenvolver ou, de ser o caso, a porcentaxe máxima de investimento subvencionable que se estableza.
3. Para facer efectiva a devolución a que se refiren os puntos anteriores tramitarase o oportuno procedemento de reintegro, que se axustará ao previsto nos artigos 37 e seguintes da Lei 9/2007, do 13 de xuño de subvencións de Galicia, e na demais normativa de aplicación.
4. Aos beneficiarios das subvencións reguladas nesta resolución seralles de aplicación o réxime de infraccións e sancións previstas nos artigos 50 e seguintes da Lei 9/2007, do 13 de xuño, de subvencións de Galicia, e na demais normativa de aplicación.
Artigo 11º.-Réxime xurídico desta convocatoria.
Aplicaranse a esta convocatoria de axudas a Lei 9/2007, do 13 de xuño, de subvencións de Galicia; a lexislación básica do Estado contida na Lei estatal 38/2003, do 17 de novembro, xeral de subvencións e a Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Autorízase o titular da Dirección Xeral de Comunicación Audiovisual para adoptar todos os actos e medidas necesarias para a aplicación do establecido nesta resolución.
Santiago de Compostela, 13 de marzo de 2008.
Juan Fernando Salgado García
Secretario xeral de Comunicación
Ver referencia pdf "05600D006P023.PDF"
Ver referencia pdf "05600D007P028.PDF"